Oslobodenie inštitúcií, ktoré patria do bankovej skupiny, od požiadaviek na likviditu na individuálnom základe podľa článku 8 nariadenia CRR uľahčuje celoskupinové riadenie rizika likvidity a zamedzuje vzniku zadržiavaných zdrojov likvidity z dôvodu obmedzení vnútorných prevodov likvidity v skupine, ktoré by vyplývali z uplatňovania požiadaviek na likviditu na každú inštitúciu v rámci bankovej skupiny.

Podmienky oslobodenia inštitúcií od prudenciálnych požiadaviek na individuálnom základe nezohľadňujú aspekty riešenia krízových situácií. Tieto podmienky by sa mohli preskúmať so zreteľom na nové požiadavky zavedené v smernici 2014/59/EÚ (ďalej len „smernica BRRD“) s cieľom zachovať súdržnosť medzi riešením krízových situácií bánk a spôsobom vykonávania dohľadu nad bankovými skupinami. Pri posudzovaní, či existujú prekážky pre voľný pohyb zdrojov v rámci bankovej skupiny, by sa mohla zohľadniť najmä existencia dohody o finančnej podpore v rámci skupiny, ako sa uvádza v hlave II kapitole III smernice BRRD.

Materské inštitúcie a ich dcérske spoločnosti môžu byť oslobodené od prudenciálnych požiadaviek na individuálnom základe podľa článku 7 nariadenia CRR, ak sú splnené určité podmienky stanovené v uvedenom článku. Mohlo by však byť prospešné doplniť súčasné podmienky o tieto ďalšie špecifikácie:

–ak má materská spoločnosť právomoc vydávať svojim dcérskym spoločnostiam záväzné pokyny, malo by sa predpokladať, že medzi materskou spoločnosťou a dcérskymi spoločnosťami sú vzťahy kontroly; takáto podmienka už existuje podľa článku 10 nariadenia CRR,

–ak je v materskej spoločnosti aj v dcérskych spoločnostiach zavedený jednotný a integrovaný rámec pre riadenie rizík, mohlo by sa predpokladať, že v dcérskych spoločnostiach sa vykonáva rámec pre riadenie rizík materskej spoločnosti.

3.5.Nesúlad medzi pravidlami pre výnimky medzi smernicou CRD a nariadením CRR

Postup preskúmania a hodnotenia orgánmi dohľadu (SREP) sa uplatňuje na rovnakej úrovni, na akej sa uplatňujú prudenciálne požiadavky stanovené v nariadení CRR. Keďže postup ICAAP podľa článku 73 smernice CRD je východiskom postupu SREP, ktorý sa týka povinností stanovených v článkoch 74 až 96 smernice CRD, úrovne uplatňovania prudenciálnych požiadaviek stanovených v článkoch 108 a 109 smernice CRD môžu viesť k týmto nezrovnalostiam:

–postup ICAAP a prudenciálne požiadavky stanovené v článkoch 74 až 96 smernice CRD sa nemusia uplatňovať na rovnakej úrovni, ak sú inštitúcie oslobodené podľa článku 108 ods. 1 alebo článku 109 ods. 1 smernice CRD,

–od inštitúcií využívajúcich výnimky stanovené v článku 8 alebo 9 nariadenia CRR sa môže vyžadovať, aby na individuálnom základe uplatňovali prudenciálne pravidlá stanovené v článkoch 73 až 96,

–udelenie výnimky podľa článku 108 ods. 1 smernice CRD nie je závislé od udelenia výnimky podľa článku 10 nariadenia CRR, čo znamená, že úverové inštitúcie trvalo pridružené k ústrednému orgánu môžu byť oslobodené od kapitálových požiadaviek na individuálnom základe a zároveň podliehať požiadavkám na interný kapitál,

–inštitúcie, ktoré patria do bankových skupín, nie sú povinné vykonávať ICAAP na individuálnom základe, avšak na tejto úrovni sa na ne vzťahujú požiadavky na solventnosť.

Úrovne uplatňovania ICAAP a prudenciálnych pravidiel na opatrenia týkajúce sa riadenia, riadenie rizík a politiky odmeňovania, ako je stanovené v článkoch 108 a 109 smernice CRD, by sa preto mohli zosúladiť s úrovňami uplatňovania ostatných prudenciálnych požiadaviek stanovených v nariadení CRR a smernici CRD. Požiadavku, aby každá inštitúcia vo veľkej bankovej skupine vykonávala ICAAP, však možno považovať za nadmerne zaťažujúcu, najmä pre inštitúcie, ktoré nie sú vo vzťahu k zvyšku skupiny významné. Spoločne s požiadavkami ICAAP na konsolidovanom základe, ak sa uplatňujú, by sa preto ICAAP mohol uplatňovať na individuálnom základe na akúkoľvek inštitúciu vrátane tých, ktoré patria do bankových skupín, okrem prípadov, keď príslušné orgány využijú výnimky podľa článkov 7, 9 alebo 10 nariadenia CRR s prihliadnutím na význam inštitúcie vo vzťahu k zvyšku skupiny.

3.6.Nedostatočné sledovanie subjektov vyňatých z rozsahu pôsobnosti prudenciálnych požiadaviek

Bankové skupiny môžu podľa článku 19 ods. 1 nariadenia CRR vyňať subjekty skupiny z rozsahu pôsobnosti prudenciálnej konsolidácie bez toho, aby sa obrátili na svoje príslušné orgány. Mohlo by však byť prospešné posúdiť náklady a prínosy, ktoré by vznikli, ak by sa od bankových skupín vyžadovalo, aby použitie výnimky podľa uvedeného článku oznamovali svojim príslušným orgánom, ktoré by tak mohli bankám pred vykonaním vyňatia udeliť povolenie a sledovať počet subjektov a objem aktív, na ktoré sa výnimka vzťahuje.

3.7.Identifikované otázky týkajúce sa výkladu

3.7.1.Riziko rôzneho výkladu spôsobu uplatňovania pravidiel odmeňovania na konsolidovanom základe

V článku 92 ods. 1 smernice CRD sa vyžaduje, aby príslušné orgány zabezpečili uplatňovanie zásad a pravidiel odmeňovania stanovených v článkoch 92 až 95 smernice CRD pre inštitúcie v skupine, materskú spoločnosť a pre dcérske spoločnosti vrátane tých, ktoré sú zriadené v offshore finančných centrách. V odôvodnení 67 smernice CRD sa objasňuje, že je to v snahe chrániť a posilňovať finančnú stabilitu v rámci Únie a riešiť akékoľvek možné obchádzanie požiadaviek stanovených v smernici CRD.

Niekoľko požiadaviek na odmeňovanie v článku 92 smernice CRD sa vzťahuje len na zamestnancov, ktorých činnosti majú významný vplyv na rizikový profil inštitúcie. V delegovanom nariadení Komisie (EÚ) č. 604/2014 sú stanovené kritériá na určenie takýchto zamestnancov na úrovni skupiny, materskej spoločnosti a dcérskych spoločností.

Podľa článku 92 ods. 2 smernice CRD sa požiadavky na odmeňovanie okrem toho majú uplatňovať spôsobom a v rozsahu, ktorý je primeraný veľkosti a vnútornej organizácii inštitúcií a povahe, rozsahu a zložitosti ich činností. Aktualizované usmernenia EBA o uplatňovaní pravidiel odmeňovania budú obsahovať ďalšie usmernenie o rozsahu pôsobnosti pojmu „skupina“ a o uplatňovaní zásady proporcionality, čo pomôže riešiť riziká rôzneho výkladu a uplatňovania pravidiel odmeňovania.

Treba tiež poznamenať, že v článku 161 ods. 2 smernice CRD sa stanovuje, aby Komisia v úzkej spolupráci s EBA do 30. júna 2016 preskúmala ustanovenia týkajúce sa odmeňovania. V rámci tohto preskúmania sa okrem iných prvkov posúdi efektívnosť, vykonávanie a presadzovanie ustanovení týkajúcich sa odmeňovania vrátane zistenia medzier vyplývajúcich z uplatňovania zásady proporcionality.

3.7.2.Riziko rôzneho výkladu podmienok pre uplatňovanie výnimiek

Inštitúcie môžu byť v súlade s článkami 7, 8 alebo 9 nariadenia CRR oslobodené od požiadaviek na solventnosť alebo likviditu za predpokladu, že neexistujú prekážky pohybu zdrojov. Pre orgány dohľadu však môže byť identifikácia prekážok problematická. Objasnenie v tomto smere by mohlo pomôcť posilniť zbližovanie postupov dohľadu nad uplatňovaním výnimiek. V súvislosti s podmienkami stanovenými v uvedených troch článkoch, a to najmä v článku 8 nariadenia CRR, by mohlo byť vo všeobecnosti prospešné bližšie určiť, ako znížiť riziko rôzneho výkladu medzi jednotlivými orgánmi.